'उपदेश' वाली फिल्में नहीं करूंगा : संजय दत्त  
संजय ने बताया, मैंने नॉक आउट और लम्हे में काम किया, लेकिन दर्शक ऐसी फिल्मों को पंसद नहीं करते हैं, जिसमें व्याख्यान हो।
फिल्म अभिनेता संजय दत्त ऐसी फिल्मों में काम करना पसंद करते हैं, जो मनोरंजक हो। उन्हें ऐसी फिल्मों में काम करना पसंद नहीं है जो उपदेश देने वाली हो। जल्द ही संजय दत्त के अभिनय से सजी हास्य फिल्म चतुर सिंह-टू स्टार दर्शकों के बीच रूपहले पर्दे पर आने वाली है।  संजय ने बताया, मैं ऐसी फिल्में करना चाहता हूं, जो दर्शकों का मनोरंजन कर सके। मैंने नॉक आउट और लम्हे जैसी फिल्मों में काम किया, लेकिन आज के दर्शक ऐसी फिल्मों को पंसद नहीं करते हैं, जिसमें व्याख्यान या भाषण हो। दर्शकों को लगता है कि वह ऐसी फिल्में क्यों देखे, जबकि वह ऐसे मुद्दों जैसे कश्मीर को लेकर पहले से जागरूक हैं।  उन्होंने कहा, मैंने तय किया है कि मैं सिर्फ ऐसी फिल्में करूंगा जो व्यवसायिक हो। मैं यहां पर दर्शकों को उपदेश देने के लिए नहीं हूं। अजय चंढोक द्वारा निर्देशित चतुर सिंह- टू स्टार में संजय के अलावा अनुपम खेर और अमीषा पटेल ने मुख्य भूमिकाएं निभाई हैं।  फिल्म के बारे में संजय ने कहा, यह एक हास्य प्रधान फिल्म है और व्यवसायिक भी है। फिल्म की कहानी एक पुलिस अधिकारी पर आधारित है और सोनिया (अमीषा) मामलों की गुत्थी सुलझाने में उसकी मदद करती है। उन्होंने कहा, यह फिल्म चालाक जासूस उपन्यास पर आधारित है, लेकिन इसमें कई बदलाव किए गए हैं।